Document ID: 32000D0165

ΑΠΟΦΑΣΗ ΤΗΣ ΕΠΙΤΡΟΠΗΣ
της 15ης Φεβρουαρίου 2000
για καθορισμό των λεπτομερειών που εφαρμόζονται στις κοινοτικές συγκριτικές εξετάσεις και δοκιμές σπόρων προς σπορά ορισμένων φυτών σύμφωνα με τις οδηγίες 66/401/ΕΟΚ, 66/402/ΕΟΚ, 66/403/ΕΟΚ και 69/208/ΕΟΚ του Συμβουλίου
[κοινοποιηθείσα υπό τον αριθμό Ε(2000) 370]
(Κείμενο που παρουσιάζει ενδιαφέρον για τον ΕΟΧ)
(2000/165/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών(1), όπως τροποποιήθηκε τελευταία από την οδηγία 98/96/ΕΚ(2), και ιδίως το άρθρο 20 παράγραφος 3,
την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά(3), όπως τροποποιήθηκε τελευταία από την οδηγία 1999/54/ΕΚ της Επιτροπής(4), και ιδίως το άρθρο 20 παράγραφος 3,
την οδηγία 66/403/ΕΟΚ του Συμβουλίου, της 30ής Ιουνίου 1969, περί εμπορίας σπόρων γεωμήλων προς φύτευση(5), όπως τροποποιήθηκε τελευταία από την απόφαση 1999/742/ΕΚ της Επιτροπής(6), και ιδίως το άρθρο 14 παράγραφος 4,
την οδηγία 69/208/ΕΟΚ του Συμβουλίου, της 30ής Ιουνίου 1969, περί εμπορίας των σπόρων προς σπορά των ελαιούχων και κλωστικών φυτών(7), όπως τροποποιήθηκε τελευταία από την οδηγία 98/96/ΕΚ, και ιδίως το άρθρο 19 παράγραφος 3,
Εκτιμώντας τα ακόλουθα:
(1) Οι προαναφερόμενες οδηγίες προβλέπουν τις αναγκαίες ρυθμίσεις για τη διεξαγωγή κοινοτικών συγκριτικών εξετάσεων και δοκιμών σε σπόρους προς σπορά και πολλαπλασιαστικό υλικό.
(2) Είναι ουσιαστικής σημασίας να διασφαλιστεί ένας επαρκής αριθμός δειγμάτων στις εξετάσεις και τις δοκιμές, τουλάχιστον για ορισμένα επιλεγμένα φυτά. Τα κράτη μέλη πρέπει να συμμετέχουν στις κοινοτικές συγκριτικές εξετάσεις και δοκιμές, εφόσον τα προαναφερόμενα φυτά αναπαράγονται ή τίθενται σε εμπορία συνήθως στο έδαφός τους, ώστε να είναι δυνατόν να συναχθούν τα σχετικά συμπεράσματα.
(3) Η Επιτροπή είναι αρμόδια για τη θέσπιση των αναγκαίων ρυθμίσεων για τη διεξαγωγή των κοινοτικών συγκριτικών εξετάσεων και δοκιμών.
(4) Οι λεπτομερείς τεχνικές ρυθμίσεις για τη διεξαγωγή των εξετάσεων και δοκιμών έχουν κανονισθεί στους κόλπους της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση.
(5) Οι ρυθμίσεις για τις εξετάσεις και τις δοκιμές καλύπτουν επίσης, μεταξύ άλλων, ορισμένους επιβλαβείς οργανισμούς οι οποίοι υπάγονται στο πεδίο εφαρμογής της οδηγίας 77/93/ΕΟΚ του Συμβουλίου, της 21ης Δεκεμβρίου 1976, περί των μέτρων προστασίας κατά της εισαγωγής, στα κράτη μέλη, οργανισμών επιβλαβών για τα φυτά ή τα φυτικά προϊόντα(8), όπως τροποποιήθηκε τελευταία από την οδηγία 1999/53/ΕΚ της Επιτροπής(9) (κοινοτικό φυτοϋγειονομικό καθεστώς).
(6) Οι κοινοτικές συγκριτικές εξετάσεις και δοκιμές θα πρέπει να διεξαχθούν, κατά την περίοδο 1999/2001, σε σπόρους προς σπορά και πολλαπλασιαστικό υλικό εσοδείας 1999 και θα πρέπει επίσης να διατυπωθούν οι γενικές κανονιστικές ρυθμίσεις γι' αυτού του είδους τις εξετάσεις και δοκιμές.
(7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και γεωργικών, δενδροκηπευτικών και δασικών φυτών προς φύτευση.
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Κατά την περίοδο 1999/2001, πρέπει να διενεργηθούν κοινοτικές συγκριτικές εξετάσεις και δοκιμές στους σπόρους προς σπορά και το πολλαπλασιαστικό υλικό των φυτών που απαριθμούνται στο συνημμένο παράρτημα.
2. Όλα τα κράτη μέλη συμμετέχουν στις κοινοτικές συγκριτικές εξετάσεις και δοκιμές, εφόσον οι σπόροι προς σπορά και το πολλαπλασιαστικό υλικό των φυτών που απαριθμούνται στο συνημμένο παράρτημα αναπαράγονται ή τίθενται σε εμπορία συνήθως στο έδαφός τους.
Άρθρο 2
Οι γενικές κανονιστικές ρυθμίσεις για τη διεξαγωγή των εξετάσεων και των δοκιμών που αναφέρονται στο άρθρο 1 διατυπώνονται στο συνημμένο παράρτημα.
Άρθρο 3
Σε σχέση με τις αξιολογήσεις βάσει της οδηγίας 77/93/ΕΟΚ, κάθε δείγμα που υποβάλλεται σε εργαστηριακές δοκιμές πρέπει να έχει προηγουμένως κωδικοποιηθεί από τον φορέα που είναι αρμόδιος για τη διεξαγωγή των εξετάσεων και των δοκιμών υπό την ευθύνη των υπηρεσιών της Επιτροπής. Σε περίπτωση δειγμάτων για τα οποία έχει επιβεβαιωθεί ότι μολύνθηκαν από κάποιον από τους σχετικούς επιβλαβείς οργανισμούς, η Επιτροπή μεριμνά ώστε να ληφθούν τα μέτρα που απαιτούνται σε εφαρμογή του κοινοτικού φυτοϋγειονομικού καθεστώτος, με την επιφύλαξη των γενικών όρων που εφαρμόζονται κατά την εξέταση των ετήσιων εκθέσεων σχετικά με τα επιβεβαιωθέντα αποτελέσματα και τα συμπεράσματα των κοινοτικών συγκριτικών εξετάσεων και δοκιμών.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 15 Φεβρουαρίου 2000.

Labels: 7
18
6